Όνομα:……………………………………………………………… 8-4-20

***Πώς γράφω επιστολές***

Η επιστολή ( το γράμμα που στέλνω σε κάποιον) είναι ένα είδος γραπτού λόγου με το οποίο δύο πρόσωπα που βρίσκονται μακριά επικοινωνούν μεταξύ τους.

Σε μια επιστολή γράφουμε με τη σειρά:

* πάνω δεξιά στη σελίδα τον τόπο και την ημερομηνία που γράφεται η επιστολή
* πάνω αριστερά στη σελίδα, λίγο πιο κάτω από την ημερομηνία, την προσφώνηση, δηλαδή ένα είδος χαιρετισμού σε αυτόν που στέλνουμε την επιστολή
* το κείμενο της επιστολής, στο οποίο:
* στην αρχή γράφουμε για ποιο λόγο στέλνουμε την επιστολή
* μετά γράφουμε όλα όσα θέλουμε να πούμε στο πρόσωπο που στέλνουμε την επιστολή
* στο τέλος, συνήθως, κλείνουμε την επιστολή μας ζητώντας του να μας απαντήσει κι αυτός·
* κάτω δεξιά την αποφώνηση, δηλαδή ακόμα ένα χαιρετισμό, και το όνομά μας, με το οποίο τελειώνει η επιστολή μας.

Μελέτησε το παρακάτω παράδειγμα. Είναι μια επιστολή που έστειλε ο Νίκος στο φίλο του τον Κωνσταντίνο.

 Χίος, 7 Απριλίου 2020

 προσφώνηση

Αγαπημένε μου φίλε Κωνσταντίνε,

 Σου γράφω το γράμμα που σου είχα υποσχεθεί για να σου πω τα νέα μου.

 Η καινούρια πόλη που ήρθαμε μου αρέσει, αν και δεν έχω δει ακόμα πολλά πράγματα. Έχει όμως πολλά δέντρα και χώρο για παιχνίδι! Δε μοιάζει σε τίποτα με την Αθήνα, καθώς ούτε πολλά αυτοκίνητα έχει ούτε καυσαέριο ούτε πελώριες πολυκατοικίες.

 Το καινούριο μας σπίτι είναι πολύ όμορφο και αρκετά πιο μεγάλο από αυτό που είχαμε. Από το παράθυρο του δωματίου μου βλέπω τη γαλανή θάλασσα και τις βαρκούλες.

 Το καινούριο μου σχολείο δεν το συνήθισα όμως ακόμα. Βέβαια έχω γνωρίσει πολλά παιδιά, αλλά εγώ συνέχεια σκέφτομαι εσάς.

 Αυτά είναι τα νέα μου. Περιμένω σύντομα και δικό σου γράμμα. Χαιρετισμούς σε όλα τα παιδιά.

αποφώνηση

 Με αγάπη

 Νίκος

Γράψε τώρα κι εσύ στο τετράδιό σου ένα γράμμα στη δασκάλα σου για να πεις τα νέα σου.

* Ξεκίνησε το γράμμα σου γράφοντας τον τόπο και την ημερομηνία.
* Συνέχισε με προσφώνηση.
* Ανάφερε το λόγο που στέλνεις το γράμμα.
* Γράψε τα νέα σου, τα νέα των δικών σου, πώς περνά το χρόνο σου στο σπίτι, πώς νιώθεις για όλη την κατάσταση που βιώνουμε κι ό,τι άλλο θέλεις να πεις και να εκφράσεις.
* Κλείσε το γράμμα σου με μια σκέψη ή μια ευχή και αποφώνηση.
* Μην ξεχάσεις να χωρίσεις σε παραγράφους.
* Αν θέλεις, μπορείς να συνοδεύσεις και με μια ζωγραφιά.